La Ruta “En Valencià 2025” de l’Acadèmia Valenciana de la Llengua fa parada a Burjassot
2025-07-24

Amb l’objectiu de fomentar l’ús social i la difusió del valencià de manera lúdica i participativa, al temps, de donar a conéixer l’existència i la labor de les Oficines Municipals de Promoció del Valencià, l’Acadèmia Valenciana de la Llengua està de ruta per diferents municipis de la Comunitat Valenciana. En el marc d’eixe viatge divulgatiu, dimecres que ve 21 de maig, la Ruta “En Valencià 2025” farà parada a Burjassot.

La campanya itinerant de l’AVL, que arriba a Burjassot en col·laboració amb l’Ajuntament de Burjassot, a través de la regidoria de Promoció del Valencià dirigida per Estefanía Ballesteros, i d’AVIVA Burjassot, consisteix en un conjunt de jocs i activitats de carrer per a jugar amb la llengua, com ara sopes de lletres, paraules creuades, jocs idiomàtics etc, per a incentivar l’ús del valencià entre les veïnes i veïns de Burjassot.

Les activitats se celebraran en la Plaça d’Emili Castelar (Ajuntament), entre les 16.00 h i les 19.00 h del dimecres 21 de maig i estan dirigides a públic de totes les edats. L’únic requisit és tindre ganes d’aprendre i divertir-se… en valencià.